De 5 bedste telefoner til under 5.000 kroner

Når Apple, Samsung, Huawei – ja, endda OnePlus og Motorola – præsenterer deres nyeste topmodeller, kan de koste fra 8.000 kroner og helt op til 13.000 kroner. Vi vil ikke lægge skjul på, at vi godt kan lide, når der kommer nye gadgets, hvad enten det er smartphones, computere eller tilbehør. Men det er svært at komme uden om, at priserne på smartphones er stukket i den forkerte retning set med forbrugernes øjne.

Der kan være en masse penge at spare på en ny smartphone, hvis man kigger godt efter – uden at skulle gå på kompromis med det mest essentielle. Vi har samlet fem af de bedste smartphones, som alle har det til fælles, at de holder sig under 5.000 kroner. De er delt op i fem forskellige kategorier, så der burde være noget for enhver smag.

i samarbejde med PriceRunner

Bedste billige:

Motorola One Zoom

Et ganske fint kamera, en stor skærm og solide materialer pakket ind i et pænt design. Motorola One Zoom er god til prisen.

Skærm: 6,4 tommer OLED (2340 x 1080) | Kameraer: 48 MP f/1,7, 16 MP vidvinkel, 8 MP telefoto m. 3 x optisk zoom, 5 MP dybdesensor | Selfiekamera: 25 MP f/2.0 | Batteri: 4.000 mAh | Opladning: USB-C 15W TurboPower | Processor: Snapdragon 675 | Vægt: 190 gram | Pris: 2.700 kr.

Vi starter ud der, hvor man kan få allermest telefon for færrest penge. Det er en kategori, hvor Motorola generelt gør det rigtig godt. De har i mange år leveret telefoner i den lave prisklasse, hvor især deres G-serie har været til at anbefale. I 2019 kom de med en, der skiller sig en anelse ud fra, hvad de plejer at producere.

Motorola One Zoom har langt hen af vejen de samme funktioner og fordele, som man får på diverse topmodeller: en stor skærm, et fornuftigt kamera, hurtig oplader i æsken og en ren Android oplevelse. Der mangler godt nok lidt på ydelsen sammenlignet med de andre på listen, da den er udstyret med en halvgammel processor, men til de flestes behov vil det helt sikkert være fint. Og til sidst er det værd at nævne, at den rent faktisk også er ret pæn at se på. Her kan du læse hele vores anmeldelse af Motorola One Zoom.

Fordele: Kamera (til prisen), skærmen (til prisen), fin software, 3.5mm jack-indgang, prisen.
Ulemper: Fingeraftrykslæser.

Bedste kamera:

Huawei P30 Pro

Udover det bedste kamera til under 5.000 kroner, så har Huawei P30 Pro også andre positive sider – heriblandt Google apps.

Skærm: 6,47 tommer OLED (2340 x 1080) | Kameraer: 40 MP f/1,6, 20 MP vidvinkel, 8 MP telefoto m. 5 x optisk zoom, 5 MP dybdesensor | Selfiekamera: 32 MP f/2.0 | Batteri: 4.200 mAh | Opladning: USB-C 40W SuperCharge | Processor: Kirin 980 | Vægt: 192 gram | Pris: 4.000 kr.

P30 serien var den sidste udgivelse fra Huawei, inden problemerne for alvor væltede ned over den kinesiske techgigant. Hvis du er i tvivl om, hvad der refereres til, så kan du se en hurtig oversigt her. Det korte og det lange er, at P30 Pro stadig kommer med Googles apps, Google Play og Google Play services. Da vi i sin tid testede Huawei P30 Pro, var vi generelt glade for stort set alt ved telefonen, men noget stod særligt frem.

Kameraet er det bedste ved den telefon, og det er stadig et af de bedste kameraer på en telefon i dag. Til under 5.000 kroner finder du ikke en bedre samling af kameraer på en smartphone i Danmark. Derudover er det værd at nævne, at den også har lang batterilevetid, en hurtig processor og en stor flot skærm.

Hvis vi skal dryppe lidt malurt i bægeret, kunne der godt arbejdes lidt på styresystemet – læs anmeldelsen af Huawei P30 Pro her for mere info.

Fordele: Kamera, skærm, ydelsen, batterilevetid og opladning.
Ulemper: Brugerfladen, lyd til samtaler og lyd generelt

Bedste kompakte:

Samsung Galaxy S10e

Der er kun én kompakt Android-telefon, der kan anbefales lige nu. Galaxy S10e er kompakt, praktisk, kraftfuld og under 5.000 kroner.

Skærm: 5,8 tommer OLED (2280 x 1080) | Kameraer: 12 MP f/1,5-2,4, 16 MP vidvinkel | Selfiekamera: 10 MP f/1.9 | Batteri: 3.100 mAh | Opladning: USB-C 15W Fast charging | Processor: Exynos 9820 | Vægt: 150 gram | Pris: 3.900 kr.

Vel nok den mest undervurderede smartphone i 2019. Samsung Galaxy S10e rammer virkelig et tørt sted på smartphone markedet, og det er svært ikke at holde af den. Det mest markante ved den, er naturligvis størrelsen. En smartphone hvor man kan nå alt på hele skærmen med én hånd – det hører til sjældenhederne. Heldigvis fik den samme processor og samme gode kamera. Der var altså nærmest ingen kompromiser.

Udover at ligge godt i hånden, så havde den ingen buede kanter og endda udstyret med en kapacitiv fingeraftrykscanner – ting der ellers hører fortiden til på mange Android telefoner. Skærmen er flot, batterilevetiden acceptabel, brugerfladen i top og lynhurtig. Stort set det eneste negative at sige om den er, hvis du er til store skærme … ja, så skal du ikke vælge den.

På iNPUT har vi ikke fået lavet en skriftlig anmeldelse af Galaxy S10e, men undertegnede har haft S10e i en længere periode, og det er der blevet en videoanmeldelse ud af på min private YouTube-kanal. Anmeldelsen kan ses herunder.

Fordele: Størrelsen, design, skærmen, kamera, brugerflade, fingeraftrykscanner, 3.5mm jack-indgang.
Ulemper: Kun 15W opladning, batterilevetiden (hvis man er hardcore bruger).

i samarbejde med PriceRunner

Bedste iPhone:

Apple iPhone SE 2020

Apple er endelig udkommet med den iPhone, som mange har ventet på. Designet er det samme, men indmaden er ny og kraftfuld.

Skærm: 4,7 tommer LCD (1334 x 750) | Kameraer: 12 MP f/1,8 |  Selfiekamera: 7 MP f/2.2 | Batteri: 1.821 mAh | Opladning: Lightning op til 18W – 5W oplader i æsken | Processor: A13 | Vægt: 148 gram | Pris: 3.700 kr.

Danmark elsker iPhones, og vi er også selv ret pjattede med dem. Derfor skal vi naturligvis også have noget med til dem, der ikke kan få nok af iPhones og iOS.

iPhone SE 2020 blev afsløret på Apples hjemmeside for et par uger siden, og den er dermed den nyeste smartphone på denne liste. Vi har heldigvis haft mulighed for at tage et kig på den og vurderet, at den har fortjent en plads på top 5 telefoner under 5.000 kroner.

iPhone SE er direkte målrettet mod dem, der har holdt fast i deres iPhone, fordi de ikke har ville investere i en ny. Det kunne enten være på grund af prisen eller prisen. Begge de punkter er der gjort noget ved her. Designet er det samme, men ydeevnen og kameraet er forbedret gevaldigt. Nåh ja – og så er det en iPhone. Til dem der ikke vil have noget markant anderledes, end det de havde i forvejen.

Læs anmeldelsen af iPhone SE 2020 her.

Fordele: Kamera, brugerflade, ydeevne, størrelsen, WiFi 6.
Ulemper: Skærmen imponerer ikke, batterilevetid (hvis man er hardcore bruger), kun 5W lader i æsken.

Bedste all-round:

OnePlus 7T

OnePlus 7T tjekker hver en boks for de kriterier, vi rigtig gerne vil se på en smartphone. Det hele spiller.

Skærm: 6,55 tommer OLED (2400 x 1080) | Kameraer: 48 MP f/1,6, 16 MP vidvinkel, 12 MP telefoto m. 2 x optisk zoom | Selfiekamera: 16 MP f/2.0 | Batteri: 3.800 mAh | Opladning: USB-C 30W Warp Charge |Processor: Snapdragon 855+ | Vægt: 190 gram | Pris: 4.000 kr.

Den bedste i prisklassen under 5.000 kan i vores øjne kun gå til OnePlus 7T. Den samlede pakke, som nu kan fås til under 4.000 kroner, er ret forbløffende. Skærmen, der er både flot og stor, kommer også med 90Hz opdateringsfrekvens – det findes ikke andre steder til den pris.

Brugerfladen er en af de absolut bedste på markedet, den er lynende hurtig og kraftfuld som bare pokker. Batterilevetiden kunne godt have været en anelse bedre, men heldigvis er den udstyret med OnePlus’ lynhurtige Warp Charge opladning. Det er den samlede pakke, som vi er vilde med ved OnePlus 7T, og vi mener ikke, at den fås bedre for under 5.000 kroner. Ellers faktisk under 4.000 kroner i dette tilfælde.

Læs vores anmeldelse af OnePlus 7T her.

Fordele: Skærm, kamera, brugerflade, hurtigopladning, ydeevne.
Ulemper: Batterilevetid (hvis man er hardcore bruger)

De 5 bedste telefoner til under 5.000 kroner