De bedste true wireless hovedtelefoner i 2019

Gennem det sidste års tid har vi anmeldt adskillige true wireless hovedtelefoner – og en ting har vi lært; hvert af sættene har sine fordele og ulemper. Det perfekte par er endnu ikke landet på redaktionen. Det er udfordrende, hvis man som forbruger er på jagt efter et sæt – derfor har vi lavet denne guide, hvor vi opdeler hovedtelefonerne i kategorier og kårer det bedste sæt i hver af dem.

Vi udnævner vores favoritter i fem kategorier; bedste all-round, bedst til musik, bedst til aktiv støjdæmpning, bedst til telefonsamtaler og bedst til sport. Her kommer de bedste True Wireless anno august 2019 …

Bedste all-round model:

Libratone Track Air+

Forholdsvis lav pris, fin lyd og et rent overflødighedshorn af funktioner gør Libratone Track Air+ til det bedste køb lige nu.

Trådløs opladning: Ja | Svedtætte: Ja | Aktiv støjdæmpning: ja | Batterilevetid (inklusive etui): Op til 24 timer | Digital assistent: Siri, Google Assistant | Vægt: 7 gram (venstre), 6 gram (højre) | Pris: 1.499 kr.

Libratone er efter et par skuffende produkter kommet stærkt igen med Track Air+. Hovedtelefonerne er de mest funktionstunge på markedet lige nu – som de eneste har de eksempelvis både trådløs opladning, aktiv støjdæmpning og en IP-certificering mod sved – og selv om der findes modeller med bedre lyd og bedre støjdæmpning, så er der ingen andre, der kan levere hele paletten. Og samtidig er Libratones hovedtelefoner billigere end de konkurrenter, de kan sammenlignes med. Læs hele vores anmeldelse af Libratone Track Air+ lige her.

Fordele: Svedtætte, aktiv støjdæmpning, god batterilevetid, fin lydkvalitet, lav pris.
Ulemper: Materiale- og byggekvaliteten vidner om den lave pris. Ikke bedst på alle punkter.

Bedste lydkvalitet til musik:

B&O BeoPlay E8 2.0

iNPUT Anbefaler: De bedste true wireless in-ear hovedtelefoner på markedet, men de kræver at du har dybe lommer.

Trådløs opladning: Ja | Svedtætte: Ja | Aktiv støjdæmpning: nej | Batterilevetid (inklusive etui): Op til 16 timer | Digital assistent: Siri | Vægt: 7 gram (venstre), 6 gram (højre) | Pris: 2.750 kr.

Vil du have den bedste lydkvalitet uden at spekulere på prisen, skal du vælge Bang & Olufsens opdaterede BeoPlay E8 2.0. De har både trådløs opladning via QI-standarden (den der også bruges til telefoner fra Samsung, Huawei og Apple) og de er stænktætte, så de kan bruges til sport, selv om der findes andre modeller der er bedre på det punkt. Men det, der for alvor imponerer os ved E8’erne er lydkvaliteten. Vi har simpelthen endnu ikke oplevet et sæt true wireless hovedtelefoner, der kan levere den samme, komplette lyd som E8.

Samtidig oser de af kvalitet. Materialerne er lækre. Samlekvaliteten er helt i top. De er ganske enkelt taktile stimulerende at røre ved. Læs hele anmeldelsen af B&O BeoPlay E8 2.0.

Fordele: Fantastisk lydkvalitet; lækre materialer og god samlekvalitet.
Ulemper: Appen lever ikke op til hovedtelefonernes høje kvalitet; prisen er fjollet høj.

De bedste true wireless hovedtelefoner i 2019